Twee vas vir moord op JHB-tienerTwee mans is Woensdag in hegtenis geneem in verband met die moord op ŉ 15-jarige meisie van Johannesburg. Maroela Media het Dinsdag berig die liggaam van Lungile Kubeka is Maandagoggend in ŉ erf in Snakepark in Soweto aangetref. Die polisie vermoed dat sy verkrag en toe verwurg is. Daar was geen ander oop wonde aan haar liggaam nie. Ao. Kay Makhubela, ŉ polisiewoordvoerder, het Donderdag gesê die twee verdagtes, albei 23 jaar oud, is omstreeks 04:00 in hegtenis geneem in ŉ kamer wat hulle by ŉ sangoma in Zola gehuur het. “Die polisie het inligting ontvang dat vier verdagtes wat met haar moord verband hou daar bly. Twee verdagtes kon daarin slaag om deur ŉ venster te ontsnap,” het Makhubela gesê. “ŉ Voertuig wat op die toneel gesien is waar die meisie se liggaam Maandag gevind is, is op dié perseel aangetref. ŉ Geweer wat verbind kan word met ŉ rooftog in Randfontein, televisies, horlosies, selfone en verskeie elektriese toestelle is in die kamer gevind.” Die twee verdagtes moet Maandag in die Protea-landdroshof verskyn op aanklagte van moord, die besit van ŉ ongelisensieerde vuurwapen en die besit van gesteelde goedere. Die polisie is nog op soek na die ander twee verdagtes.